SCGP ปิดดีลควบรวม “SOVI” ผู้นำผลิตกล่องกระดาษเวียดนาม พร้อมบุ๊กรายได้ปี 64
SCGP ปิดดีลควบรวม “SOVI” ผู้นำผลิตกล่องกระดาษเวียดนาม พร้อมบุ๊กรายได้ปี 64
18 ธ.ค. 2563

บริษัทเอสซีจี แพคเกจจิ้ง จำกัด (มหาชน) หรือ SCGP ระบุว่า การควบรวมกิจการ Bien Hoa Packaging Joint Stock Company หรือ SOVI ซึ่งเป็นบริษัทจดทะเบียนในตลาดหลักทรัพย์ประเทศเวียดนามที่มีความเชี่ยวชาญด้านบรรจุภัณฑ์กล่องลูกฟูกและกล่องเคลือบลามิเนทได้เสร็จสิ้น ตามที่เปิดเผยสารสนเทศต่อตลาดหลักทรัพย์แห่งประเทศไทยเมื่อวันที่ 3 เมษายน 2563
โดย SCGP เข้าซื้อหุ้น SOVI จำนวน 12,076,587 หุ้น หรือคิดเป็นสัดส่วนร้อยละ 94.11 ของจำนวนหุ้นทั้งหมด ในราคาหุ้นละ 171,450 ดอง รวมเป็นเงินทั้งสิ้น 2,070 พันล้านดอง หรือประมาณ 2,700 ล้านบาท โดยดำเนินธุรกรรมผ่านบริษัทย่อย TCG Solutions Pte. Ltd.ที่ถือหุ้นทั้งหมดโดยบริษัทกลุ่มสยามบรรจุภัณฑ์ จำกัด หรือ TCG ซึ่งเป็นบริษัทร่วมทุนระหว่าง SCGP และ Rengo Company Limited ประเทศญี่ปุ่น ที่สัดส่วนร้อยละ 70:30 ตามลำดับ
ทั้งนี้ SCGP จะแสดงงบดุลรวมของ SOVI ณ สิ้นปี 2563 ในขณะที่จะรับรู้รายได้จาก SOVI และแสดงในงบการเงินรวมตั้งแต่เดือนมกราคม 2564 โดย SOVI เป็นหนึ่งในผู้นำด้านบรรจุภัณฑ์กล่องกระดาษ มีโรงงานผลิตจำนวน 3 แห่ง ตั้งอยู่ใกล้นครโฮจิมินห์ ทางตอนใต้ของเวียดนาม มีฐานลูกค้าหลักทั้งที่เป็นบริษัทข้ามชาติและบริษัทชั้นนำในเวียดนามการเข้าลงทุนนี้จึงจะส่งผลให้ SCGP สามารถขยายฐานลูกค้าในกลุ่มอาหาร เครื่องดื่ม และสินค้าอุปโภคบริโภค
อีกทั้งเป็นการเพิ่มสัดส่วนการบูรณาการในแนวตั้งกับโรงงานกระดาษบรรจุภัณฑ์ในช่วง 12 เดือนที่ผ่านมา SOVI มีรายได้ 1,612 พันล้านดอง (ประมาณ 2,100 ล้านบาท) มีกำไรสุทธิหลังหักภาษี 156 พันล้านดอง (ประมาณ 200 ล้านบาท)และมีมูลค่าสินทรัพย์ 1,056 พันล้านดอง (ประมาณ1,380 ล้านบาท) เมื่อสิ้นสุดไตรมาสที่ 3/2563
อนึ่ง SCGP เป็นผู้ให้บริการบรรจุภัณฑ์แบบครบวงจรที่ใหญ่ที่สุดในภูมิภาคอาเซียน ซึ่งนำเสนอบริการด้านบรรจุภัณฑ์เยื่อและกระดาษ บรรจุภัณฑ์จากวัสดุสมรรถนะสูงและพอลิเมอร์ และบริการบรรจุภัณฑ์ที่หลากหลายอื่น ๆ โดยมีฐานการผลิตรวมกว่า 40 แห่งในไทย เวียดนาม อินโดนีเซีย ฟิลิปปินส์ และมาเลเซีย